Ole Sohn (SF), 1998-05-07:
Vi havde ikke i vores vildeste fantasi forestillet os et sådant resultat.
Det er ikke alene noget, SF siger, det er et citat fra en pressemeddelelse fra Specialarbejderforbundet.
De havde ikke i deres vildeste fantasi forestillet sig, at en socialdemokratisk ledet regering kunne foretage et politisk indgreb med det resultat, som tilfældet er.
Det var ikke det, vi gik i konflikt for, siger SiD videre.
Regeringen har solgt indgrebet under falsk varebetegnelse.
Den har ikke fortalt danskerne alt det, der står med småt.
Indgrebet er så ringe, at vi frygter for konsekvenserne.
Regeringen har ved indgrebet i konflikten reelt svækket den danske forhandlingsmodel.
Det er sandelig nogle pæne ord fra Specialarbejderforbundet, som jeg havde håbet at den socialdemokratiske regering havde taget lidt mere til sig.
SiD er vred over, at Folketinget har taget en stor del af stigningen i arbejdsmarkedspensionsopsparingen; de er vrede over det, fordi det er de samme politikere, der hele tiden har inspireret til, at der skulle spares op til alderdommen, og så er de naturligvis vrede over, at man griber ind ikke bare i pensionsordningen, men ensidigt ind til fordel for arbejdsgiverne.
Samtidig har regeringen brudt med det hævdvundne princip, at arbejdsgiver betaler 2/3 og arbejderne 1/3 af pensionsopsparingen.
Det er de ord, som Danmarks største fagforbund, som repræsenterer de ikkefaglærte her i landet, giver lovindgrebet.
Vi har hele tiden i debatten stillet os på den fløj, at der ikke burde gribes ind i overenskomstforhandlingerne, fordi situationen slet ikke var til det.
Det tilkendegav vi under føstebehandlingen, men samtidig sagde vi, at selv om vi principielt er imod indgrebet, vil vi gerne sikre, at det dog trods alt bliver med en vis rimelighed, at man foretager indgrebet.
Vi stillede et forslag om, at den halve milliard kroner, som regeringen efter aftale med Venstre og De Konservative ville give tilbage til arbejdsgiverne, skulle bruges til omsorgsdage ikke alene for den tredjedel af lønmodtagerne, som er omfattet af lovindgrebet, men også for de to tredjedele af arbejdsmarkedet, hvor arbejdsgiverne blot får foræret millioner af kroner, skulle omsorgsdagene indføres som modydelse; også det blev stemt ned.
I dag har vi stillet forslag om, at man imødekom arbejdsministerens udsagn fra formiddagens debat, nemlig at man i forbindelse med feriefridagsordningen knyttede an til arbejdsmarkedspensionsordningerne.
Der var et direkte tilsagn fra os om at støtte arbejdsministerens udsagn fra denne talerstol.
Så gik der 5 timer, hvor man drøftede det med baglandet, og baglandet har ikke været fagbevægelsen, det har ikke været LO, det har ikke været Specialarbejderforbundet, men det har været Dansk Arbejdsgiverforening, Venstre og De Konservative, og de har fundet frem til, at man ikke ville imødekomme arbejdsministerens og statsministerens ønske om at dække alle ind. Derfor er vi nu i den situation, at man har foretaget et indgreb, som ensidigt rammer lønmodtagerne, som ensidigt holder sig inden for den lønramme, og som oven i købet giver arbejdsgiveren en større fordel, end hvis man havde fulgt mæglingsskitsen i dens oprindelige form.
Det synes vi ikke er tilstedeligt og med den begrundelse indstiller SF lovforslaget til forkastelse her ved
tredjebehandlingen